ชายธง ทรงพล

**ชายธง ทรงพล** (พ.ศ. 2491 – 13 กุมภาพันธ์ พ.ศ. 2568) นักร้องลูกทุ่งชื่อดังในอดีตเจ้าของเพลงรางวัลกึ่งศตวรรษลูกทุ่งไทย พ.ศ. 2534  **ปูไข่ไก่หลง** และเพลงดังอื่น ๆ อีกมากมาย เช่น **หน้าไม่ทันสมัย** และ **ผู้หญิงหน้าเงิน** 

## ประวัติ
### ภูมิหลัง
ชายธง ทรงพล มีชื่อจริงว่า อรัญ สุทธิสุข เกิดเมื่อวันที่ 19 พฤษภาคม 2491 ที่ตำบลบางมัญ อำเภอเมือง จังหวัดสิงห์บุรี เป็นบุตรของ นายอรุณ นางสำเนียง สุทธิสุข มีพี่น้องร่วมบิดามารดา 9 คน ดังนี้

#นายประเสริฐ สุทธิสุข
#นางอุไร สุทธิสุข (นุตระ)
#นายอรัญ  สุทธิสุข (ชายธง ทรงพล)
#นางเรณู    สุทธิสุข (พัวพานิช) 
#นางสมจิตร   สุทธิสุข
#นายระเด่น   สุทธิสุข
#นายประสูติ  สุทธิสุข
#นางอารมย์   สุทธิสุข
#นางนริศรา   สุทธิสุข

สำเร็จการศึกษาชั้นประถมปีที่ 4 จากโรงเรียนวัดโพธิ์แก้ว อำเภอเมือง จังหวัดสิงห์บุรี

### เข้าสู่วงการ
ชายธงชอบร้องเพลงมาตั้งแต่เด็กเคยเข้าประกวดร้องเพลงตามงานวัดหลายรั้ง เมื่อเจริญวัยขึ้นจึงตัดสินใจเข้ากรุงเทพฯเพื่อตามหาความฝัน ขนกระทั่งวันหนึ่งวงดนตรีศักดิ์ โกศลนักร้องชื่อดังในสมัยนั้นมาทำการแสดงที่บางโพและมีการประกวดร้องเพลงด้วยโดยเสียค่าสมัครคนละ 10 บาท ชายธงจึงลองไปสมัครประกวดดู โดยใช้เพลงของชาย เมืองสิงห์เข้าประกวด ปรากฏว่าผ่านเข้ารอบ 10 คนสุดท้าย ได้เป็นนักร้องประจำวงดนตรีศักดิ์ โกศล

อยู่วงดนตรีศักดิ์ โกศล ชายธงทำหน้าที่เป็นคนแบกขนเครื่องดนตรี แล้วขยับขึ้นมาเต้นหางเครื่อง ก่อนจะได้เป็นนักร้องหน้าเวที ร้องเพลงของชาย เมืองสิงห์เป็นหลัก ซึ่งศักดิ์ โกศล ตั้งชื่อการเป็นนักร้องให้ว่า **“ธง เทวราช“** ได้ค่าตัวคืนละ 10 บาทบ้าง 20 บาทบ้าง  แล้วแต่รายได้ของแต่ละงาน จนเมื่อปี พ.ศ.2512 ก็ได้มีโอกาสร้องเพลงบันทึกเสียงครั้งแรกในชีวิต ชื่อเพลง “แล้งคอยฝนทนคอยรัก” บทประพันธ์ของวิเชียร สิทธิสงค์ อยู่กับวงดนตรีศักดิ์ โกศล ได้ประมาณ 3 ปี ศักดิ์ โกศลก็เลิกกิจการวงดนตรีหันไปทำรายการวิทยุเพียงอย่างเดียว

### ประสบความสำเร็จ
หลังศักดิ์ โกศลเลิกวงดนตรีชายธงได้ไปอยู่กับวงดนตรีลูกทุ่งอีกหลายวง เช่น วงดนตรีศรีสละ ทองธารา วงดนตรียงยุทธ ชี่ยวชาญชัย และวงเทวัญ ขวัญบ้านนา ที่วงเทวัญนี้เองธง เทวราช ได้เปลี่ยนชื่อเป็นธง เมืองสิงห์ และมีโอกาสได้พบกับเพื่อนเก่าอย่างราเชนทร์ เจริญชล และกลิ่น ดอกพิกุล(เด๋อ ดอกสะเดา) ต่อมาก็ได้รู้จักกับเพชรไพร ไทรน้อย(จีระพันธ์ วีระพงษ์)นักร้องชายที่เข้ามาประจำวงใหม่ ระหว่างนั้นชายธงได้ชนะเลิศการประกวดเงาเสียงชาย เมืองสิงห์ในรยการ“คนดังพาเหรด“ที่สถานีโทรทัศ์ช่อง 3 อีกด้วย

ปีพ.ศ.2515 จีระพันธ์ วีระพงษ์ประสบความสำเร็จจากการสนับสนุนของครูฉลอง ภู่สว่าง เพื่อน ๆ จากวงเทวัญ ขวัญบ้านนาจึงมาอยู่ด้วยรวมถึงธง เมืองสิงห์ด้วย ที่วงจีระพันธ์ธงรับหน้าที่แสดงตลกและร้องเพลงหน้าเวทีและได้รับการเปลี่ยนชื่อให้ใหม่จากครูฉลอง จากธง เมืองสิงห์ เป็น “ชายธง ทรงพล” อยู่กับวงจีระพันธ์ได้ 2 ปี ครูฉลองได้แต่งเพลง **“ผู้หญิงหน้าเงิน“**และเพลง**“หน้าไม่ทันสมัย“**ให้ร้อง ผลตอบรับดีเป็นอย่างมากคนเริ่มรู้จักชายธงมากขึ้น สองเพลงนี้โด่งดังไปทั่วประเทศ จากนั้นครูฉลองได้แต่งเพลงเสริมทัพให้ชายธงอีกมากมาย จนกลางปีพ.ศ.2517 ชายธงก็ประสบความสำเร็จสูงสุดกับเพลง **“ปูไข่ไก่หลง“** ซึ่งกลายเป็นเพลงเอกลักษณ์ประจำตัวของชาธงไปในที่สุด

หลังจากชื่อเสียงเริ่มซบเซาชายธงก็หันมาร้องเพลงตามภัตตาคารและห้องอาหารต่าง ๆ และรับเชิญไปขึ้นร้องกับวงอื่นบ้าง จนปีพ.ศ.2528 ชายธง ทรงพล,ดำ แดนสุพรรณ และหนุ่ม  เมืองไพรรับงานแสดงที่จังหวัดชัยภูมิ ในเวลาประมาณ 3 ทุ่ม ช่วงนั้นฝนตกหนัก รถเกิดเสียหลักแหกโค้ง พลิกคว่ำลงข้างทางดำ แดนสุพรรณ เสียชีวิตคาที่  หนุ่ม เมืองไพรได้รับบาดเจ็บสาหัสจนร่างกายพิการ  ส่วนชายธงสลบไปหนึ่งคืน แต่ก็รอดชีวิตมาได้ ชายธงกับโด่งดังอีกครั้งกับคณะลูกทุ่ง “บุญหลาย“ มันส์หยุดโลก ร่วมกับนักร้องลูกทุ่งคนอื่น ๆ อีก 10 คน ในราว ๆ ปีพ.ศ.2538

### ชีวิตส่วนตัว
ชายธง ทรงพลสมรสกับนางบุญศรี สุทธิสุข มีบุตรธิดา 4 คน

## บั้นปลายชีวิต
ในชีวิตบั้นปลายชายธงมีความสุขกับการรับเชิญร้องเพลงตามงานต่าง ๆ โดยไม่เกี่ยงเรื่องค่าตัว ยามว่างก็มีความสุขกับการเปิดฟาร์มเลี้ยงไก่ชน จนกระทั่งวันที่ 13 กุมภาพันธ์ พ.ศ.2568 ชายธงออกไปขี่ตักรยานออกกำลังกายใกล้ ๆ บ้าน อยู่ ๆ ก็มีรถจักรยานยนต์พุ่งเข้ามาชนท้ายทำให้รถจักรยานของชายธงพลิกคว่ำอาการบาดเจ็บสาหัส ก่อนจะเสียขีวิตในอีกไม่กี่ชั่วโมงต่อมาในวันเดียวกัน สิริอายุได้ 77 ปีมีพิธีฌาปนกิจเมื่อวันที่ 18 กุมภาพันธ์ พ.ศ. 2568 ที่วัดยวด ตำบลต้นโพธิ์ อำเภอเมือง จังหวัดสิงห์บุรี 

## ตัวอย่างผลงาน
* ปูไข่ไก่หลง
* ผู้หญิงหน้าเงิน
* หน้าไม่ทันสมัย 
* เก่าจากไหนมาใหม่ที่นี่
* จอดป้ายตามเมีย
* ช่างเถอะอยากโง่
* ลิเกหลงโรง
* ผัวเผลอมีชู้
* ชู้รายวัน
* โชว์เฟอร์เมียทิ้ง
* ดาวโรงแรม
และบทเพลงอื่น ๆ อีกมากมาย

## อ้างอิง

* ข้อมูลจากอาจารย์สัมพันธ์ พัทลุง
หมวดหมู่:นักร้องชายชาวไทย
หมวดหมู่:นักร้องลูกทุ่งชายชาวไทย
หมวดหมู่:บุคคลจากอำเภอเมืองสิงห์บุรี
หมวดหมู่:บุคคลจากจังหวัดสิงห์บุรี
หมวดหมู่:เสียชีวิตจากอุบัติเหตุทางถนน